b'\n_START_ARTICLE_\nParitus\n_START_PARAGRAPH_\nParitus on taloudellisen hy\xc3\xb6dyn hankkimista toisten tarjoamia seksuaalipalveluja hy\xc3\xb6dynt\xc3\xa4m\xc3\xa4ll\xc3\xa4. Paritusta voi olla asunnon tietoinen vuokraaminen prostituution harjoittamista varten, ylikorkean vuokran pyyt\xc3\xa4minen seksuaalipalveluita myyv\xc3\xa4lt\xc3\xa4 henkil\xc3\xb6lt\xc3\xa4, asiakkaiden v\xc3\xa4litt\xc3\xa4minen prostituoidulle tai t\xc3\xa4m\xc3\xa4n seksipalveluista ilmoittelu korvausta vastaan, suojelurahojen periminen, tai toisen vietteleminen tai painostaminen prostituutioon omassa hy\xc3\xb6tymistarkoituksessa. Omien seksuaalipalvelujen myyminen ei ole paritusta._NEWLINE_Parituksen vanhin muoto on ihmiskauppa, jossa parittajat ostivat naisia heid\xc3\xa4n aviomiehilt\xc3\xa4\xc3\xa4n tai vanhemmiltaan prostituutiota varten. T\xc3\xa4m\xc3\xa4n kaltainen paritus on yleisint\xc3\xa4 k\xc3\xb6yhien ja esiteollistuneiden yhteiskuntien maaseudulla. Tilastojen mukaan 80 \xe2\x88\x92 95\xc2\xa0% prostituutiosta on parittajien hallinnassa.\n_START_SECTION_\nLaillisuus\n_START_PARAGRAPH_\nParitus on laitonta useimmissa valtioissa. Kansainv\xc3\xa4liset sopimukset kielt\xc3\xa4v\xc3\xa4t yksiselitteisesti alaik\xc3\xa4isten parittamisen, mutta tulkinnat aikuisten parituksesta vaihtelevat. Yhden tulkinnan mukaan vain ihmiskauppa on kielletty\xc3\xa4 ja kansainv\xc3\xa4liset sopimukset sallivat j\xc3\xa4rjest\xc3\xa4ytyneen laillisen prostituution, kun taas toisen tulkinnan mukaan kaikenlainen prostituutio on kielletty\xc3\xa4.\n_START_SECTION_\nParitus Virossa\n_START_PARAGRAPH_\nViron parituksen kysynn\xc3\xa4n kasvu johtui hotelli Virun rakennusty\xc3\xb6maan suomalaismiehist\xc3\xa4. Paritus alkoi kukoistaa Virossa 1970-luvun alussa. Talousel\xc3\xa4m\xc3\xa4-lehden mukaan Viron prostituutiolains\xc3\xa4\xc3\xa4d\xc3\xa4nt\xc3\xb6 on lepsua. Ostaminen ei ole Virossa rikos. Parituksen tuomiot ovat ehdollista vankeutta ja sakkoja keskim\xc3\xa4\xc3\xa4rin alle 1000 euroa. Id\xc3\xa4st\xc3\xa4 tuodaan seksity\xc3\xb6ntekij\xc3\xb6it\xc3\xa4 vapaaehtoisesti ja pakolla. Tallinnassa prostituoituja on 1500 ja Virossa 3000. Se on kolme kertaa enemm\xc3\xa4n kuin Suomessa. Vuoden 2000 paikkeilla prostituutiossa py\xc3\xb6ri 65 miljoonaa euroa vuodessa. Viron keskusrikospoliisin mukaan Virossa on viisi suurta rikollisryhm\xc3\xa4\xc3\xa4, joista jokainen toimii prostituutiossa: nelj\xc3\xa4 ven\xc3\xa4j\xc3\xa4nkielist\xc3\xa4 ja yksi vironkielinen ryhm\xc3\xa4.'